Lucrările de reabilitare făcute de Primăria Focșani pe mai multe străzi au tăiat comunicarea instituțiilor cu STS, acuză administratorul județului Vrancea. Primăria a transmis că vor fi demontați 703 stâlpi și și-a cerut scuze pentru disconfort.
Primăria Focșani a început să taie cablurile de pe stâlpii din oraș, în cadrul unui amplu proiect de reabilitare a străzilor și bulevardelor. Toate aceste cabluri – televiziune, telefonie, internet, electricitate - vor fi introduse în subteran. După tăiere, cablurile rămân mult timp împrăștiate pe jos sau atârnate prin copaci, pe clădiri sau pe stâlpi.
Ritmul tăierilor nu este, însă, același cu ritmul introducerii altor cabluri în subteran.
Consiliul Județean Vrancea acuză că lucrările se desfășoară haotic și că, din acest motiv, comunicarea specială cu Serviciul de Telecomunicații Speciale (STS) a fost întreruptă timp de mai multe zile.
Astfel, de câteva zile, mulți focșăneni dar și instituții publice importante au rămas fără acces la serviciile de internet sau de cablu tv. În unele zone, întreruperea a fost câteva ore, în altele mai mult.
O situație aparte este întâlnită într-o zonă importantă a Focșaniului – zona Bulevardului Independenței – unde focșănenii abonați la o anumită firmă de cablu tv și internet au rămas fără acces la aceste servicii peste 48 de ore.